b'\n_START_ARTICLE_\nMoto Guzzi\n_START_SECTION_\nZgodovina\n_START_PARAGRAPH_\nPodobno kot Harley-Davidson in \xc5\xa1e nekateri ostali proizvajalci motornih koles, ki so pre\xc5\xbeiveli desetletja, se je tudi Moto Guzzi sre\xc4\x8deval z razli\xc4\x8dnimi poslovnimi cikli in uvedbami razli\xc4\x8dnih lastni\xc5\xa1tev s katerimi si je nabiral izku\xc5\xa1nje. Svojo zgodovino si je izoblikoval s pomembno vlogo pri motoristi\xc4\x8dnih dirkah, s tehnolo\xc5\xa1kimi inovacijami in s stalnim prilagajanjem spremembam v motoristi\xc4\x8dni industriji od njegove ustanovitve leta 1921.\n_START_SECTION_\nZa\xc4\x8detki (1921-1966)\n_START_PARAGRAPH_\nZa\xc4\x8detki segajo pred leto 1921, ko sta pilota Carlo Guzzi, Giovanni Ravelli in mehanik Giorgi Parodi slu\xc5\xbeili v Italijanskih zra\xc4\x8dnih silah (Corpo Aeronautico Militare - CAM) med prvo svetovno vojno. Dodeljeni so bili isti Miraglia eskadrilji s sede\xc5\xbeem zunaj Benetk, kjer so se mo\xc4\x8dno zbli\xc5\xbeali, \xc4\x8deprav so prihajali iz razli\xc4\x8dnih socialno-ekonomskih okolij. Po kon\xc4\x8dani vojni so si zamislili, da bi ustanovili motociklisti\xc4\x8dno podjetje. Guzzi bi bil in\xc5\xbeenir motornih koles, Parodi (sin premo\xc5\xbenega lastnika genovskih ladij) bi financiral drzno, tvegano dejanje, Ravelli pa bi promoviral motorna kolesa s svojim znanjem in statusom, saj je bil \xc5\xbee takrat znani pilot in motociklisti\xc4\x8dni dirka\xc4\x8d. Tako sta Guzzi in Parodi (s pomo\xc4\x8djo svojega brata) oblikovala podjetje Moto Guzzi v letu 1921. Ironi\xc4\x8dno je, da je Ravelli umrl le nekaj dni pred koncem prve svetovne vojne v letalski nesre\xc4\x8di. V njegov spomin se v logotipu podjetja razprostirajo orlova krila._NEWLINE__NEWLINE_Carlo Guzzi in Giorgio Parodi sta skupaj s pomo\xc4\x8djo Parodijevega brata Angela 15. marca 1921 ustanovila anonimno dru\xc5\xbebo Societ\xc3\xa0 Anonima Moto Guzzi. V skladu z aktom o ustanovitvi je bil njen namen:_NEWLINE_"Proizvodnja in prodaja motornih koles ter vseh ostalih posrednih in neposrednih aktivnosti povezanih z metalur\xc5\xa1ko in strojno industrijo."_NEWLINE_Sama ustanovitev dru\xc5\xbebe je temeljila na za\xc4\x8detnem posojilu v vi\xc5\xa1ini dva tiso\xc4\x8d lir, ki ga je odobril Parodijev o\xc4\x8de Emanuele Vittorio 3. januarja 1919. V zameno za posojilo je imel pravico nadzirati napredek projekta._NEWLINE_"Dragi Giorgio, oba svoja partnerja lahko obvesti\xc5\xa1, da vam bom za za\xc4\x8detek namenil 1.500 ali 2.000 lir. Vsota se pod nobenimi okoli\xc5\xa1\xc4\x8dinami ne bo pove\xc4\x8dala. Pridr\xc5\xbeujem si tudi pravico, da nadzorujem napredek projekta preden se zave\xc5\xbeem k temu dogovoru."_NEWLINE_Pravno je bilo podjetje locirano v Genovi v Italiji, a je imelo sede\xc5\xbe v Mandellu. Prvi izdelani motocikli so nosili ime G.P. (Guzzi-Parodi), vendar se je znamka hitro preimenovala v Moto Guzzi, saj je dru\xc5\xbeina Parodi kot edini delni\xc4\x8dar hotela za\xc5\xa1\xc4\x8dititi svoje trgovsko ime in se izogniti me\xc5\xa1anju imena G.P. z za\xc4\x8detnicami Giorgio Parodi. Carlo Guzzi je sprva dobival del dobi\xc4\x8dka od vsakega proizvedenega motornega kolesa, vendar ni imel lastni\xc5\xa1tva v podjetju, ki je nosilo njegovo ime. Leta 1946 se je Moto Guzzi uradno preoblikoval v dru\xc5\xbebo Moto Guzzi S.p.A. s predsednikom Giorgiom Parodijem._NEWLINE_Prvi motor z notranjim zgorevanjem, ki ga je Carlo Guzzi zasnoval je bil horizontalni, eno valjni, ki je prevladoval 45 let v razli\xc4\x8dnih konfiguracijah. Po letu 1934 je vsak agregat imel podpis mehanika, ki ga je izdelal. Kot je bilo \xc5\xbee na za\xc4\x8detku mi\xc5\xa1ljeno, je dru\xc5\xbeba uporabljala motoristi\xc4\x8dne dirke kot promotor njihove blagovne znamke. Na dirki Isle of Man TT leta 1935 je podjetje Moto Guzzi z voznikom Stanleyem Woodsom osvojilo izjemno dvojno zmago v ti. lahki (250\xc2\xa0cm\xc2\xb3) in te\xc5\xbeki (500\xc2\xa0cm\xc2\xb3) kategoriji._NEWLINE_Do sredine \xc5\xa1tiridesetih let so bili takratni tradicionalni enovaljni, \xc5\xa1tiritaktni motorji s prostornino 500 kubi\xc4\x8dnih centimetrov opremljeni z enim zgornjim, nadglavnim in enim stranskim ventilom (princip poznan tudi kot IOE - Inlet over Exhaust ali F - glava). Agregati so bili najzmogljivej\xc5\xa1i kar jih je Moto Guzzi izdelal za splo\xc5\xa1no javnost. Na drugi strani pa je dru\xc5\xbeba oskrbovala tudi uradne dirka\xc5\xa1ke ekipe in privatne dirka\xc4\x8de z motorji razli\xc4\x8dnih konfiguracij (tip odmi\xc4\x8dne gredi, \xc5\xa1tevilo ventilov, postavitev valjev)._NEWLINE_Od sredine petdesetih je Moto Guzzi skupaj s podjetjema Gilera in Mondial vodil Svetovno prvenstvo v motociklizmu. Z lahkimi in trpe\xc5\xbenimi 250\xc2\xa0cm\xc2\xb3 ter 350\xc2\xa0cm\xc2\xb3 motorji, ki jih je zasnoval Giulio Carcano, je podjetje dominiralo v srednjem kubi\xc4\x8dnem razredu. Tovarna je osvojila naslov svetovnih prvakov v razredu 350 ccm petkrat zapored med letoma 1953 in 1957. Z zavedanjem, da izjemno lahka te\xc5\xbea motorjev ne bo vodila v dolgotrajno zmagovanje, je Carcano zasnoval najbolj kompleksen agregat tistih \xc4\x8dasov - 500 kubi\xc4\x8dni Moto Guzzi V8. Njegova kompleksnost je bila obenem tudi njegova slabost, saj je kljub temu, da je vodil mnogo dirk in pogosto postavljal najhitrej\xc5\xa1i \xc4\x8das, velikokrat pred\xc4\x8dasno kon\xc4\x8dal tekmovanje zaradi tehni\xc4\x8dnih te\xc5\xbeav. Kasneje se V8 ni ve\xc4\x8d razvijal, ko se je Moto Guzzi (skupaj z Gilero in Mondialom) umaknil iz sodelovanja za svetovno prvenstvo po koncu sezone 1957 zaradi previsokih stro\xc5\xa1kov in zmanj\xc5\xa1anja prodaje motornih koles. Do svojega izstopa je Moto Guzzi zmagal 3.329 uradnih dirk, osemkrat osvojil naslov svetovnih prvakov, \xc5\xa1estkrat postal konstruktorski prvak in enajstkrat zmagal na dirkah Isle of Man TT._NEWLINE_Obdobje po prvi svetovni vojni je bilo za Mandello del Lario \xc5\xa1e posebej te\xc5\xbeko. Re\xc5\xa1itev so na\xc5\xa1li v proizvodnji lahkih in poceni motociklov. Leta 1946 je v povojni Italiji 65 kubi\xc4\x8dni Motoleggera postal zelo priljubljen. Dobro se je prodajal tudi 4-taktni, 175 kubi\xc4\x8dni skuter Galletto. Prvi so bili 160 kubi\xc4\x8dni s tremi prestavami, leta 1952 pa so prostornino pove\xc4\x8dali na \xc5\xbee omenjenih 175 kubi\xc4\x8dnih centimetrov z dodatno, \xc4\x8detrto prestavo. Leta 1954 so volumen valjev dodatno \xc5\xa1e pove\xc4\x8dali na 192\xc2\xa0cm\xc2\xb3 ter leta 1961 dodali elektri\xc4\x8dni zaganja\xc4\x8d. Tako je Moto Guzzi s skromnimi, lahkimi motornimi kolesi \xc5\xa1e naprej poudarjal svoje inovacije in predanost h kakovosti._NEWLINE_Guzzi je bil kasneje zelo omejen pri prebijanju na trg skuterjev, saj je njihova popularnost po drugi svetovni vojni mo\xc4\x8dno upadla. Italijanski konkurenti nikakor niso dovolili, da bi se Moto Guzzi vrinil v njihov pomemben dele\xc5\xbe gospodarstva. Ko je inoviral mo\xc4\x8dnej\xc5\xa1i skuter na velikih kolesih je s konkurenco kot sta bila Piaggio (Vespa) in Lambretta tekmoval manj direktno. Borba za trg je bila zelo mo\xc4\x8dna in na trenutke "umazana", na kar ka\xc5\xbee tudi tale primer: Ko je Guzzi zasnoval njihov lastni prototip skuterja na malih kolesih (trg Lambrette), je Lambretta odgovorila s tem, da je zasnovala motocikel z V-twin motorjem (trg Guzzija). Na koncu sta podjetji sklenili dogovor, da Guzzi ne bo nikoli proizvajal skuterjev na malih kolesih, Lambretta pa nikoli ve\xc4\x8djih motociklov. Zanimivo je, da je Guzzi kasneje ve\xc4\x8d kot deset let izpopolnjeval prototip, ki ga je Lambretta predstavila leta 1953 kot odgovor na tr\xc5\xbeno provokacijo. \xc4\x8cez \xc4\x8das je le-ta agregat, sestavljen iz pre\xc4\x8dnega V-twin motorja (postavitev dveh valjev v obliki \xc4\x8drke V) in kardanske gredi postal zna\xc4\x8dilen znak podjetja Moto Guzzi._NEWLINE_Od leta 1964 je bila tovarna v veliki finan\xc4\x8dni stiski. Emanuele Parodi in njegov sin Giorgio sta umrla, Carlo Guzzi pa se je upokojil in umaknil v zasebno \xc5\xbeivljenje. Vodenje proizvodnje se je preneslo na Enrica Parrodija, Giorgievega brata. Carlo Guzzi je umrl 3. novembra 1964 v Mandellu, po kraj\xc5\xa1i hospitilizaciji v bolni\xc5\xa1nici v Davosu.'